proxectonos/corpus_dominio_legal_administrativo_tmp huggingface dataset:
DECRETO 113/2008, do 22 de maio, polo que se aproba o cambio de denominación do Colexio Oficial de Axentes e Comisionistas de Aduanas da Coruña, que pasa a denominarse Colexio Oficial de Axentes e Comisionistas de Aduanas da Coruña e Lugo.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 06/06/2008

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais, complementando así o ámbito competencial determinado no artigo 27.29º do Estatuto de autonomía de Galicia.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo, e asumiuse polo Decreto 337/1996, do 13 de setembro, da Xunta de Galicia.
O artigo 13.3º da Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da devandita competencia, faculta a Administración autonómica para iniciar o cambio de denominación dun colexio profesional. A aprobación do cambio de denominación dun colexio profesional realizarase por medio de decreto do Consello da Xunta de Galicia. O cambio prodúcese como consecuencia da necesaria adaptación da denominación do colexio profesional ao ámbito territorial vixente, que é o das provincias da Coruña e Lugo. O colexio afectado non efectuou alegacións á iniciativa do cambio.
Tendo en conta o exposto, en virtude do uso da competencia atribuída polo artigo 34.5º da Lei 1/1983, do 22 de febreiro, por proposta do conselleiro de Presidencia, Administracións Públicas e Xustiza e logo da deliberación do Consello da Xunta na súa reunión do vinte e dous de maio de dous mil oito,
dispoño:
Artigo único.-Cambio de denominación.
Aproba o cambio de denominación do Colexio Oficial de Axentes e Comisionistas de Aduanas da Coruña, que pasa a denominarse Colexio Oficial de Axentes e Comisionistas de Aduanas da Coruña e Lugo.
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, vinte e dous de maio de dous mil oito.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza
ORDE do 27 de xuño de 2008 pola que se modifica a do 7 de abril de 2008 pola que se regula a composición e funcionamento do Comité Asesor de Habitabilidade.
CONSELLERÍA DE VIVENDA E SOLO — I. DISPOSICIÓNS XERAIS — 15/07/2008

Publicada no Diario Oficial de Galicia nº 71, do 14 de abril de 2008, a Orde do 7 de abril de 2008 pola que se regula a composición e funcionamento do Comité Asesor de Habitabilidade, estímase a conveniencia de integrar nel un representante dos construtores de Galicia, polo que procede modificar o artigo 7 da devandita orde.
Tendo en conta que o artigo 5 e a disposición derradeira primeira do Decreto 262/2007, do 20 de decembro, polo que se aproban as normas do hábitat galego dispoñen que compete ao titular da Consellería de Vivenda e Solo a determinación da composición do Comité Asesor de Habitabilidade, e en virtude das atribucións que me outorga o artigo 34 da Lei 1/1983, do 22 de febreiro, da Xunta e da súa Presidencia,
DISPOÑO:
Artigo único.-Modifícase o artigo 7.1º da Orde do 7 de abril de 2008 pola que se regula a composición e funcionamento do Comité Asesor de Habitabilidade e engádese unha nova letra h) do seguinte teor:
«h) Un representante da Federación Galega da Construción».
Disposición derradeira
Esta orde entrará en vigor ao día seguinte da súa publicación no Diario Oficial de Galicia.
Santiago de Compostela, 27 de xuño de 2008.
Teresa Táboas Veleiro
Conselleira de Vivenda e Solo
RESOLUCIÓN do 30 de xuño de 2008, da Dirección Xeral de Promoción do Emprego, pola que se dispón a publicación, no Diario Oficial de Galicia, dos acordos sobre a taxa sectorial de estabilidade acadados ao abeiro da Orde do 28 de abril de 2008 pola que se establece o procedemento e os requisitos necesarios para acadar os acordos sobre a taxa de estabilidade en sectores de actividade.
CONSELLERÍA DE TRABALLO — III. OUTRAS DISPOSICIÓNS — 10/07/2008

A Orde do 28 de abril de 2008 (DOG nº 85, do 5 de maio) pola que se establece o procedemento e os requisitos para acadar os acordos sobre a taxa de estabilidade en sectores de actividade, establece no artigo 2º os sectores produtivos que poderán ser obxecto de acordo sobre a taxa sectorial de estabilidade, para os efectos de determinar as taxas de estabilidade inicial e mínima destes sectores para poder acceder aos incentivos establecidos na orde da Consellería de Traballo que regule o programa de incentivos aos plans empresariais de estabilidade no emprego, dispoñendo no artigo 6º que os citados acordos serán obxecto de publicación no Diario Oficial de Galicia.
Consonte o anterior, a Dirección Xeral de Promoción do Emprego.
ACORDA:
Primeiro.-Publicar a taxa de estabilidade inicial do sector e a taxa de estabilidade mínima que deberán acadar as empresas do sector coas contratacións que se realicen no período outubro 2007 a setembro 2008, establecidas nos acordos recollidos nas actas: acta da reunión das partes asinantes do convenio colectivo para empresas do metal sen convenio propio da provincia de Pontevedra, celebrada o 18 de xuño de 2008, acta 1/2008, do 25 de xuño de 2008, para o sector de comercio metal de Lugo, acta 1/2008, do 25 de xuño de 2008, para o sector de comercio de alimentación de Lugo, acta 1/2008, do 25 de xuño de 2008, para o sector de siderometal de Lugo, acta 1/2008, do 27 de xuño de 2008, para o sector de panadarías e pastelarías de Pontevedra, acta 1/2008, do 26 de xuño de 2008, para o sector de construción, acta 1/2008, do 26 de xuño de 2008, para o sector agroalimentario, que constan en poder do Consello Galego de Relacións Laborais e que son as seguintes:
Data:
Ver referencia pdf "13300D010P034.PDF"
Santiago de Compostela, 30 de xuño de 2008.
Álvaro Ansias Bacelar
Director xeral de Promoción do Emprego
Visto e prace
Ricardo Jacinto Varela Sánchez
Conselleiro de Traballo
RESOLUCIÓN do 23 de xuño de 2008 pola que se delega no vicexerente de planificación e xestión económica a asistencia ás mesas de contratación.
UNIVERSIDADE DE VIGO — III. OUTRAS DISPOSICIÓNS — 10/07/2008

O artigo 164 dos estatutos da Universidade de Vigo recolle a composición mínima das mesas de contratación e sinala o xerente como integrante desta.
O volume de actividade administrativa desenvolta pola xerente e razóns de eficacia e axilidade na xestión fan aconsellable trasladar o exercicio desta competencia en favor de quen asume de xeito máis directo a xestión da materia cuxo obxecto se delega.
Polo antedito, de conformidade co disposto no artigo 13 da Lai 30/1992, do 26 de novembro, de réxime xurídico das administracións públicas e do procedemento administrativo común acorda ditar a seguinte resolución:
1. Delegar no vicexerente de planificación e xestión económica a asistencia ás mesas de contratación.
2. Non pode ser obxecto de delegación a competencia que se delega nesta resolución e en todo momento a xerente pode avocar para si aquela.
3. Esta resolución terá efectos a partir do día seguinte ao da súa publicación no Diario Oficial de Galicia.
Vigo, 23 de xuño de 2008.
Ana Fernández Pulpeiro
Xerente
RESOLUCIÓN do 26 de xuño de 2008 pola que se fai a selección da entidade financeira en cumprimento do disposto no artigo 9 da Orde do 16 de abril do 2008 pola que se convoca concurso de selección de entidade financeira para a entrega e distribución dos fondos públicos aos beneficiarios das axudas por xubilación anticipada previstas no Regulamento (CE) 1198/2006, do Consello, do 27 de xullo, relativo ao Fondo Europeo da Pesca.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 08/07/2008

En cumprimento do disposto no artigo 9º da Orde do 16 de abril do 2008, pola que se convoca concurso de selección de entidade financeira para a entrega e distribución dos fondos públicos aos beneficiarios das axudas por xubilación anticipada previstas no Regulamento (CE) 1198/2006, do Consello, do 27 de xullo, relativo ao Fondo Europeo da Pesca, e dos artigos 58 e 59 da Lei 30/1992, do 26 de novembro, de réxime xurídico das administracións públicas e do procedemento administrativo común, faise pública a entidade financeira seleccionada para a subscrición do convenio a que se refire a citada Orde do 16 de abril de 2008.
Entidade financeira seleccionada: Caja de Ahorros y Monte Piedad de Madrid.
Puntuación acadada: 75 puntos.
Santiago de Compostela, 26 de xuño de 2008.
María Carmen Gallego Calvar.
Conselleira de Pesca e Asuntos Marítimos
RESOLUCIÓN do 30 de maio de 2008, da Dirección Xeral de Patrimonio Cultural, pola que se inscribe a Asociación de Veciños de Santa María de Carballeda no Rexistro de Entidades de Promoción do Camiño de Santiago.
CONSELLERÍA DE CULTURA E DEPORTE — III. OUTRAS DISPOSICIÓNS — 08/07/2008

Examinada a solicitude de inscrición no Rexistro de Entidades de Promoción do Camiño de Santiago, presentada pola Asociación de veciños de Santa María de Carballeda, con data 26 de maio de 2008.
Visto o Decreto 45/2001, do 1 de febreiro, de refundición da normativa en materia do Camiño de Santiago, modificado en parte polo Decreto 209/2002, do 13 de xuño.
Visto igualmente o informe da Subdirección Xeral de Protección da Cidade e Camiños de Santiago, emitido de acordo co artigo 23 do mencionado decreto, segundo o cal as entidades solicitantes deberán ter como finalidade a recuperación, conservación e promoción dos camiños de Santiago, así como a difusión da cultura derivada deles.
Considerando que segundo o artigo 26 a solicitude foi presentada segundo o modelo que figura no anexo e acompañada da documentación pertinente.
Considerando que a solicitude presentada cumpre as normas establecidas no decreto de referencia.
RESOLVO:
Que a Asociación de Veciños de Santa María de Carballeda quede inscrita no Rexistro de Entidades de Promoción do Camiño de Santiago co número 176.
Santiago de Compostela, 30 de maio de 2008.
Felipe Arias Vilas
Director xeral de Patrimonio Cultural
DECRETO 140/2008, do 12 de xuño, sobre prestación da atención sanitaria especializada hospitalaria para a  poboación adscrita ao Centro de Saúde de San Xoán de Río (Ourense).
CONSELLERÍA DE SANIDADE — III. OUTRAS DISPOSICIÓNS — 10/07/2008

De conformidade cos decretos 55/1989, do 6 de abril, de revisión do mapa sanitario de Galicia, e 50/1992, do 19 de febreiro, polo que se crea a Área de Saúde do Barco de Valdeorras, o concello de San Xoán de Río (Ourense) está comprendido na Área de Saúde do Barco de Valdeorras, dentro da Zona Sanitaria de Atención Integrada do Barco de Valdeorras, e da Zona de Saúde de Atención Primaria da Pobra de Trives.
Xeograficamente, o mencionado concello sitúase no extremo noroeste da Área de Saúde do Barco de Valdeorras, practicamente equidistante entre os concellos de Ourense e do Barco de Valdeorras.
Porén, as mellores comunicacións de transporte con Ourense fan aconsellable que a atención sanitaria especializada hospitalaria de San Xoán de Río sexa realizada a través das estruturas deste nivel asistencial dispoñibles naquela cidade, o que implicará que o centro hospitalario de referencia para a poboación atinxida por este decreto será o Complexo Hospitalario de Ourense.
En consecuencia, de acordo co exposto anteriormente, por proposta da conselleira de Sanidade e en virtude do disposto na Lei 1/1983, do 22 de febreiro, reguladora da Xunta e da súa Presidencia, modificada pola Lei 11/1988, do 20 de outubro e logo de deliberación do Consello da Xunta de Galicia, na súa reunión do doce de xuño de dous mil oito,
DISPOÑO:
Artigo único.-A atención sanitaria especializada hospitalaria da poboación adscrita ao Centro de Saúde de San Xoán de Río será prestada no Complexo Hospitalario de Ourense.
Disposicións derradeiras.
Primeira.-Facúltase a conselleira de Sanidade para ditar cantas disposicións sexan necesarias en desenvolvemento e execución do disposto neste decreto.
Segunda.-Este decreto entrará en vigor aos vinte días da súa publicación no Diario Oficial de Galicia.
Santiago de Compostela, doce de xuño de dous mil oito.
Presidente
Emilio Pérez Touriño
María José Rubio Vidal
Conselleira de Sanidade
ORDE do 16 de xuño de 2008 pola que se incrementa o orzamento do programa de gratuidade de libros de texto e materiais curriculares en centros sostidos con fondos públicos para os niveis obrigatorios e gratuítos para o curso escolar 2008/2009 co importe recibido do Ministerio de Educación, Política Social e Deporte.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 10/07/2008

Por orde do 28 de abril de 2008 (DOG do 15 de maio), a Consellería de Educación e Ordenación Universitaria convoca e regula o programa de gratuidade de libros de texto e materiais curriculares en centros sostidos con fondos públicos para os niveis obrigatorios e gratuítos para o curso 2008/2009.
A disposición décimo quinta desta orde establece que a consellería financiará o programa con cargo á aplicación orzamentaria 09.02.423A.780.0 polo importe de 21.694.393,98 euros para o ano 2008 e na contía de 433.887,88 euros para o ano 2009, e prevé, no seu número 3 a posibilidade de incrementar este orzamento co importe transferido polo Ministerio de Educación, Política Social y Deporte para esta mesma finalidade.
Recibida esta transferencia por un importe de 4.627.486,00 euros é polo que esta consellería
DISPÓN:
Artigo único.-Incrementar o orzamento do programa de gratuidade de libros de texto e materiais curriculares en centros sostidos con fondos públicos para os niveis obrigatorios e gratuítos para o curso escolar 2008/2009 con catro millóns seiscentos vinte e sete mil catrocentos oitenta e seis euros (4.627.486,00 ), transferidos polo Ministerio de Educación, Política Social e Deporte para esta mesma finalidade, e de acordo co establecido no artigo décimo quinto da orde do 28 de abril de 2008 (DOG do 15 de maio).
Santiago de Compostela, 16 de xuño 2008.
Laura Sánchez Piñón
Conselleira de Educación e Ordenación Universitaria
ORDE do 2 de xullo de 2008 pola que se resolve parcialmente a concesión de axudas a concellos da Comunidade Autónoma de Galicia para o financiamento dos investimentos derivados da creación, a posta en funcionamento e o desenvolvemento dos servizos municipais de protección civil.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 10/07/2008

Pola Orde do 28 de decembro de 2007 (DOG nº 1, do 2 de xaneiro de 2008), a Consellería de Presidencia, Administracións Públicas e Xustiza anunciou normas que regulan o réxime de axudas a concellos da Comunidade Autónoma de Galicia para o financiamento dos investimentos derivados da creación, a posta en funcionamento e o desenvolvemento dos servizos municipais de protección civil, así como a cesión en propiedade de vehículos e material para misións de protección civil.
Vista a proposta de resolución da comisión avaliadora, en aplicación do artigo 6º da Orde do 28 de decembro de 2007,
RESOLVO:
Primeiro.-Conceder con cargo á aplicación 06.07.212A.760.2 dos orzamentos xerais da Comunidade Autónoma de Galicia para o ano 2008 as seguintes axudas (modalidade A):
Ver referencia pdf "13300D003P009.PDF"
Ver referencia pdf "13300D005P010.PDF"
Segundo.-Notificarlles o contido desta resolución aos concellos beneficiarios, especificando as condicións particulares que deberán cumprir.
Terceiro.-Contra esta resolución, que esgota a vía administrativa, poderase interpoñer recurso de reposición ante este mesmo órgano, no prazo dun mes, ou recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do seguinte ao da publicación desta orde.
En todo caso, non se poderá interpoñer recurso contencioso-administrativo ata que sexa resolto expresamente ou se produza a desestimación presunta do recurso de reposición.
Santiago de Compostela, 2 de xullo de 2008.
José Luis Méndez Romeu
Conselleiro de Presidencia, Administracións
Públicas e Xustiza
ORDE do 17 de xuño de 2008 pola que se incrementa o importe das axudas para financiar actividades das confederacións e federacións de pais de alumnos e das asociacións de pais de alumnos de centros de educación especial para o ano 2008.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 10/07/2008

Por Orde do 2 de abril de 2008 (DOG do 10 de abril), a Consellería de Educación e Ordenación Universitaria convocou axudas para financiar actividades das confederacións e federacións de pais de alumnos e das asociacións de pais de alumnos de centros de educación especial para o ano 2008.
A disposición terceira desta orde establece que o importe que se distribuirá nesta convocatoria será de oitenta e seis mil sesenta e un euros con corenta e dous céntimos (86.061,42 ) e que se realizará con cargo á aplicación orzamentaria 09.02.423A.481.0 da Dirección Xeral de Ordenación e Innovación Educativa.
Non obstante, o importe destas axudas poderá incrementarse se, antes da publicación da resolución de concesión no Diario Oficial de Galicia, se recibise outra transferencia do Ministerio de Educación, Política Social e Deporte para esta mesma finalidade.
Recibida a mencionada transferencia do Ministerio de Educación, Política Social e Deporte, esta consellería
DISPÓN:
Artigo único.-Incrementar a contía das axudas para financiar actividades das confederacións e federacións de pais de alumnos e das asociacións de pais de alumnos de centros de educación especial ata cento seis mil sesenta e un euros con corenta e dous céntimos (106.061,42 ), de acordo co establecido na disposición terceira da Orde do 2 de abril do 2008 (DOG do 10 abril).
Santiago de Compostela, 17 de xuño de 2008.
Laura Sánchez Piñón
Conselleira de Educación e Ordenación
Universitaria
CORRECCIÓN de erros.-Resolución do 17 de xuño de 2008 pola que se publica a apertura de trámite de audiencia a determinados interesados e se publica a relación das subvencións concedidas ao abeiro da Orde do 27 de decembro de 2007 pola que se aprobaron as bases reguladoras e se convocaron as subvencións, en réxime de concorrencia competitiva, aos investimentos das empresas en materia das tecnoloxías da información e as comunicacións, na Comunidade Autónoma de Galicia para o ano 2008 (procedemento administrativo IN520A).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 09/07/2008

Advertidos erros na orde de referencia, publicada no DOG n º 126, de data 1-7-2008, cómpre realizar as seguintes correccións:
No anexo II, subvencións concedidas, elimínanse as seguintes filas:
Ver referencia pdf "13200D013P051.PDF"
RESOLUCIÓN do 27 de maio de 2008, da Dirección Xeral de Tributos, pola que se concede a Caja de Ahorros del Mediterráneo a condición de entidade colaboradora para a recadación dos tributos e outros ingresos de dereito público.
CONSELLERÍA DE ECONOMÍA E FACENDA — III. OUTRAS DISPOSICIÓNS — 09/07/2008

Esta dirección xeral, examinada a solicitude presentada por Caja de Ahorros del Mediterráneo e baseándose no disposto no Real decreto 939/2005, do 29 de xullo, polo que se aproba o Regulamento xeral de recadación, dita a seguinte resolución:
Primeiro. -Autorizar a Caja de Ahorros del Mediterráneo para actuar como entidade colaboradora na xestión recadatoria desenvolvida pola Consellería de Economía e Facenda, con suxeición ao establecido no artigo 17 e demais aplicables do Regulamento xeral de recadación, así como polo disposto na Orde do 21 de xuño de 2006 pola que se regulan procedementos de xestión recadatoria e a actuación das entidades colaboradoras.
Segundo.-Os ingresos realizaranse nas contas restrinxidas abertas, tituladas:
a) Tesouro Público Facenda Galega, conta restrinxida de colaboración na recadación da Consellería de Economía e Facenda de declaracións-liquidacións ou autoliquidacións.
b) Tesouro Público Facenda Galega, conta restrinxida de colaboración na recadación da Consellería de Economía e Facenda de liquidacións practicadas pola Administración.
c) Tesouro Público Facenda Galega, conta restrinxida de colaboración na recadación da Consellería de Economía e Facenda de taxas, prezos, multas e sancións.
Terceiro.-Caja de Ahorros del Mediterráneo deberá comunicarlle a esta dirección xeral o número de identificación das contas abertas para cada unha das agrupacións indicadas.
Contra esta resolución poderá interpoñerse, de conformidade co disposto no artigo114 da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común, recurso de alzada ante o conselleiro de Economía e Facenda, no prazo dun mes contado desde o día seguinte ao da súa notificación.
Esta resolución producirá efectos desde o día seguinte ao da súa publicación no Diario Oficial de Galicia.
Santiago de Compostela, 27 de maio de 2008.
Regina Losada Trabada
Directora xeral de Tributos
RESOLUCIÓN do 13 de xuño de 2008 pola que se ordena a publicación do acordo do Consello da Xunta de Galicia do 12 de xuño de 2008 polo que se modifica a relación de postos de traballo da Consellería de Traballo.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 09/07/2008

A aprobación da modificación da relación de postos de traballo da Consellería de Traballo xustifícase pola necesidade de adaptar esta á redistribución dos postos de traballo que, como consecuencia da creación da oficina de emprego de Lugo-Sur, solucionan a carga de traballo derivada da nova repartición territorial.
En consecuencia, por proposta da Consellería de Traballo, consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia na súa reunión do día 12 de xuño de dous mil oito, adoptou o seguinte
ACORDO:
Primeiro.-Aprobar a modificación da relación de postos de traballo da Consellería de Traballo nos termos que se sinalan no anexo a este acordo.
Segundo.-Ordenar a súa publicación no Diario Oficial de Galicia para efectos da súa entrada en vigor a partir do día seguinte a ela.
Visto o acordo adoptado polo Consello da Xunta de Galicia na súa reunión do doce de xuño de dous mil oito, relativo á aprobación da modificación da relación de postos de traballo da Consellería de Traballo, coa finalidade de cumprir o dito acordo, dispoño que se publique no Diario Oficial de Galicia como anexo a esta resolución.
Santiago de Compostela, 13 de xuño de 2008.
José Luis Méndez Romeu
Conselleiro de presidencia, administracións públicas e xustiza
Ver referencia pdf "13200D006P044.PDF"
RESOLUCIÓN do 13 de xuño de 2008 pola que se ordena a publicación do acordo do Consello da Xunta de Galicia do 12 de xuño de 2008 polo que se modifica a relación de postos de traballo do organismo autónomo Fondo Galego de Garantía Agraria (Fogga).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 09/07/2008

A aprobación da modificación da relación de postos de traballo do organismo autónomo Fondo Galego de Garantía Agraria (Fogga) xustifícase pola necesidade de adaptala ao Decreto 212/2006, do 16 de novembro (DOG nº 226, do 23 de novembro) polo que se modificou a estrutura orgánica do organismo, para adecuala ao Decreto 155/2006, do 7 de setembro, polo que se constituía ao Fogga como organismo pagador dos fondos europeos agrarios en Galicia, en relación co Regulamento (CE) 885/2006, da Comisión, do 21 de xuño, polo que se establecen as disposicións de aplicación do anterior no que se refire á autorización dos organismos pagadores e outros órganos e á liquidación de contas do Feaga e Feader.
En consecuencia, por proposta da Consellería do Medio Rural, consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia na súa reunión do día 12 de xuño de 2008, adoptou o seguinte
ACORDO:
Primeiro.-Aprobar a modificación da relación de postos de traballo do organismo autónomo Fondo Galego de Garantía Agraria (Fogga) nos termos que se sinalan no anexo ao presente acordo.
Segundo.-Ordenar a súa publicación no Diario Oficial de Galicia para efectos da súa entrada en vigor a partir do día seguinte a ela.
Visto o acordo adoptado polo Consello da Xunta de Galicia na súa reunión do 12 de xuño de 2008, relativo a aprobación da modificación da relación de postos de traballo do organismo autónomo Fondo Galego de Garantía Agraria (Fogga), coa finalidade de cumprir dito acordo, dispoño que se publique no Diario Oficial de Galicia como anexo a esta resolución.
Santiago de Compostela, 13 de xuño de 2008.
José Luis Méndez Romeu
Conselleiro de Presidencia, Administracións Públicas e Xustiza
RESOLUCIÓN do 13 de xuño de 2008 pola que se ordena a publicación do acordo do Consello da Xunta de Galicia do 12 de xuño de 2008 polo que se modifica a relación de postos de traballo do organismo autónomo Instituto Galego de Consumo.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 09/07/2008

A aprobación da modificación da relación de postos de traballo do organismo autónomo Instituto Galego de Consumo xustifícase pola necesidade de adaptar dous postos de traballo do grupo C que figuran coa observación de «cando sexa vacante integrar na escala de subinspección de consumo».
En consecuencia, por proposta da Consellería de Innovación e Industria, consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia na súa reunión do día 12 de xuño de dous mil oito, adoptou o seguinte
ACORDO:
Primeiro.-Aprobar a modificación da relación de postos de traballo do organismo autónomo Instituto Galego de Consumo nos termos que se sinalan no anexo a este acordo.
Segundo.-Ordenar a súa publicación no Diario Oficial de Galicia para efectos da súa entrada en vigor a partir do día seguinte a ela.
Visto o acordo adoptado polo Consello da Xunta de Galicia, na súa reunión do doce de xuño de dous mil oito, relativo á aprobación da modificación da relación de postos de traballo do organismo autónomo Instituto Galego de Consumo, coa finalidade de cumprir o dito acordo, dispoño que se publique no Diario Oficial de Galicia como anexo a esta resolución.
Santiago de Compostela, 13 de xuño de 2008.
José Luis Méndez Romeu
Conselleiro de Presidencia, Administracións Públicas e Xustiza
Ver referencia pdf "13200D006P044.PDF"
RESOLUCIÓN do 13 de xuño de 2008 pola que se ordena a publicación do acordo do Consello da Xunta de Galicia do 12 de xuño de 2008 polo que se modifica a relación de postos de traballo da Consellería de Sanidade e do Servizo Galego de Saúde.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 09/07/2008

A aprobación da modificación da relación de postos de traballo da Consellería de Sanidade e do Servizo Galego de Saúde (Sergas) xustifícase pola necesidade de adaptar esta ao proceso de integración voluntaria no réxime estatutario para o persoal funcionario e laboral dos hospitais dependentes do Servizo Galego de Saúde.
En consecuencia, por proposta da Consellería de Sanidade, consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia na súa reunión do día 12 de xuño de dous mil oito, adoptou o seguinte
ACORDO:
Primeiro.- Aprobar a modificación da relación de postos de traballo da Consellería de Sanidade e do Servizo Galego de Saúde (Sergas) nos termos que se sinalan no anexo a este acordo.
Segundo.- Ordenar a súa publicación no Diario Oficial de Galicia para efectos da súa entrada en vigor a partir do día seguinte a ela.
Visto o acordo adoptado polo Consello da Xunta de Galicia na súa reunión do doce de xuño de dous mil oito, relativo á aprobación da modificación da relación de postos de traballo da Consellería de Sanidade e do Servizo Galego de Saúde (Sergas), coa finalidade de cumprir o dito acordo, dispoño que se publique no Diario Oficial de Galicia como anexo a esta resolución.
Santiago de Compostela, 13 de xuño de 2008.
José Luis Méndez Romeu
Conselleiro de Presidencia, Administracións Públicas e Xustiza
Ver referencia pdf "13200D007P045.PDF"
Ver referencia pdf "13200D008P046.PDF"
RESOLUCIÓN do 13 de xuño de 2008 pola que se ordena a publicación do acordo do Consello da Xunta de Galicia do 12 de xuño de 2008 polo que se modifica a relación de postos de traballo da Escola Galega de Administración Pública.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 09/07/2008

A aprobación da modificación da relación de postos de traballo da Escola Galega de Administración Pública xustifícase pola necesidade de adaptar esta ao Decreto 65/2008, do 27 de marzo, polo que se establece a súa estrutura orgánica.
En consecuencia, por proposta da Consellería de Presidencia, Administracións Públicas e Xustiza, consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia na súa reunión do día 12 de xuño de dous mil oito, adoptou o seguinte
ACORDO:
Primeiro.- Aprobar a modificación da relación de postos de traballo da Escola Galega de Administración Pública nos termos que se sinalan no anexo ao presente acordo.
Segundo.- Ordenar a súa publicación no Diario Oficial de Galicia para efectos da súa entrada en vigor a partir do día seguinte a ela.
Visto o acordo adoptado polo Consello da Xunta de Galicia na súa reunión do doce de xuño de dous mil oito, relativo á aprobación da modificación da relación de postos de traballo da Escola Galega de Administración Pública, coa finalidade de cumprir dito acordo, dispoño que se publique no Diario Oficial de Galicia como anexo a esta resolución.
Santiago de Compostela, 13 de xuño de 2008.
José Luis Méndez Romeu
Conselleiro de presidencia, administracións públicas e xustiza
Ver referencia pdf "13200D011P050.PDF"
RESOLUCIÓN do 26 de xuño de 2008 pola que se procede á publicación da nova concesión de subvencións en virtude da Orde do 28 de decembro de 2007, pola que se anuncian axudas económicas destinadas a subvencionar a realización de infraestruturas de uso público en ámbitos urbanos e rurais por parte dos concellos de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 09/07/2008

A Consellería de Presidencia, Administracións Públicas e Xustiza publicou, con data do 30 de maio de 2008, DOG nº 104, a resolución pola que se publicaban as subvencións concedidas en virtude da Orde do 28 de decembro de 2007, de axudas económicas destinadas a subvencionar a realización de infraestruturas de uso público en ámbitos urbanos e rurais por parte dos concellos de Galicia, actuacións financiadas con fondos Feder nunha porcentaxe do 70%.
Tras a renuncia de varios concellos á subvención concedida por importe total de 400.000  na primeira resolución de concesión, e de conformidade co disposto no artigo 18.1º da Lei 38/2003, do 17 de novembro, xeral de subvencións, e no artigo 15.1º da Lei 9/2007, do 13 de xuño, de subvencións de Galicia, procédese á publicación das novas subvencións concedidas por resolución do conselleiro de Presidencia, Administracións Públicas e Xustiza.
Finalidade da axuda: realización de infraestruturas de uso público en ámbitos urbanos e rurais, por parte dos concellos de Galicia.
Norma reguladora: Orde do 28 de decembro de 2007 pola que se anuncian axudas económicas destinadas a subvencionar a realización de infraestructuras de uso público en ámbitos urbanos e rurais, por parte dos concellos de Galicia (DOG nº 1, do 2 de xaneiro de 2008).
Aplicación orzamentaria: 06.08.141A.760.3
Concellos beneficiarios e importes concedidos:
Ver referencia pdf "13200D013P051.PDF"
Santiago de Compostela, 26 de junio de 2008.
Matilde Begoña Rodríguez Rumbo
Directora general de Administración Local
RESOLUCIÓN do 13 de xuño de 2008 pola que se ordena a publicación do acordo do Consello da Xunta de Galicia do 12 de xuño de 2008 polo que se modifica a relación de postos de traballo da Consellería de Política Territorial, Obras Públicas e Transportes.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 09/07/2008

A aprobación da modificación da relación de postos de traballo da Consellería de Política Territorial, Obras Públicas e Transportes xustifícase polo continuo incremento da carga de traballo da Asesoría Xurídica da Consellería que se acredita con base na cuantificación dunha serie de indicadores relativos ás actuacións levadas a cabo polo asesor xurídico dela durante o ano 2007.
En consecuencia, por proposta da Consellería de Política Territorial, Obras Públicas e Transportes, consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia na súa reunión do día 12 de xuño de dous mil oito adoptou o seguinte
ACORDO:
Primeiro.-Aprobar a modificación da relación de postos de traballo da Consellería de Política Territorial, Obras Públicas e Transportes nos termos que se sinalan no anexo ao presente acordo.
Segundo.-Ordenar a súa publicación no Diario Oficial de Galicia para efectos da súa entrada en vigor a partir do día seguinte a ela.
Visto o acordo adoptado polo Consello da Xunta de Galicia na súa reunión do doce de xuño de dous mil oito, relativo á aprobación da modificación da relación de postos de traballo da Consellería de Política Territorial, Obras Públicas e Transportes, coa finalidade de cumprir o dito acordo, dispoño que se publique no Diario Oficial de Galicia como anexo a esta resolución.
Santiago de Compostela, 13 de xuño de 2008.
José Luis Méndez Romeu
Conselleiro de Presidencia, Administracións Públicas e Xustiza
Ver referencia pdf "13200D004P043.PDF"
RESOLUCIÓN do 13 de xuño de 2008 pola que se ordena a publicación do acordo do Consello da Xunta de Galicia do 12 de xuño de 2008 polo que se modifica a relación de postos de traballo dos órganos superiores dependentes da Presidencia da Xunta de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 09/07/2008

A aprobación da modificación da relación de postos de traballo dos órganos superiores dependentes da Presidencia da Xunta de Galicia xustifícase pola necesidade de axustar os efectivos dispoñibles ás necesidades de xestión que se manifestan nestes órganos, derivadas da nova estrutura orgánica.
En consecuencia, por proposta da Presidencia da Xunta de Galicia, consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia, na súa reunión do día 12 de xuño de 2008, adoptou o seguinte
ACORDO:
Primeiro.-Aprobar a modificación da relación de postos de traballo dos órganos superiores dependentes da Presidencia da Xunta de Galicia nos termos que se sinalan no anexo ao presente acordo.
Segundo.-Ordenar a súa publicación no Diario Oficial de Galicia para efectos da súa entrada en vigor a partir do día seguinte a ela.
Visto o acordo adoptado polo Consello da Xunta de Galicia na súa reunión do 12 de xuño de 2008, relativo á aprobación da modificación da relación de postos de traballo dos órganos superiores dependentes da Presidencia da Xunta de Galicia, coa finalidade de cumprir dito acordo, dispoño que se publique no Diario Oficial de Galicia como anexo a esta resolución.
Santiago de Compostela, 13 de xuño de 2008.
José Luis Méndez Romeu
Conselleiro de Presidencia, Administracións Públicas e Xustiza
Ver referencia pdf "13200D009P048.PDF"
ORDE do 3 de xullo de 2008 pola que se nomea o presidente do Consello Regulador da Denominación de Orixe Protexida Queixo Tetilla.
CONSELLERÍA DO MEDIO RURAL — II. AUTORIDADES E PERSOAL — 09/07/2008

Tras o cesamento por petición propia do presidente da Denominación de Orixe Protexida Queixo Tetilla, logo da súa aceptación polo pleno do dito consello regulador, realizado o día 17 de xuño pasado, este órgano reuniuse o día 26 de xuño, de acordo co establecido no artigo 21 do Decreto 4/2007, do 18 de xaneiro, en pleno extraordinario, para a elección da persoa que ocupará a presidencia, logo do seu nomeamento polo titular da consellería competente en materia de agricultura.
De acordo co anterior, en virtude das competencias atribuídas no Decreto 4/2007, do 18 de xaneiro, polo que se regulan as denominacións xeográficas de calidade do sector alimentario e os seus consellos reguladores,
DISPOÑO:
Artigo único.
Nomear presidente do Consello Regulador da Denominación de Orixe Protexida Queixo Tetilla a Carlos Cid González, tras a súa elección polo pleno deste organismo.
Santiago de Compostela, 3 de xullo de 2008.
Alfredo Suárez Canal
Conselleiro do Medio Rural
DECRETO 139/2008, do 3 de xullo, polo que se concede a Medalla de Galicia na súa categoría de ouro.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 10/07/2008

En atención aos méritos que concorren na Editorial Galaxia e ao abeiro do disposto no artigo 4 do Decreto 1/1991, do 11 de xaneiro, polo que se regula a concesión da Medalla de Ouro de Galicia, modificado polo Decreto 215/2003, do 3 de abril, é vontade do Goberno galego outorgarlle a súa máis alta distinción.
Polo tanto, por proposta do conselleiro de Presidencia, Administracións Públicas e Xustiza e logo do acordo do Consello da Xunta de Galicia, na súa reunión do día tres de xullo de dous mil oito,
DISPOÑO:
Concederlle a Medalla de Ouro de Galicia á Editorial Galaxia.
Santiago de Compostela, tres de xullo de dous mil oito.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza
RESOLUCIÓN do 20 de xuño de 2008, da Dirección Xeral de Desenvolvemento Sostible, pola que se lle dá publicidade ás axudas concedidas para a realización de actividades de educación para a sustentabilidade, concedidas ao abeiro da Orde do 21 de febreiro de 2008 (Diario Oficial de Galicia número 43, do 29 de febreiro).
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 14/07/2008

De conformidade co establecido no artigo 15.3º da Lei 9/2007, de 13 de xuño, de subvencións de Galicia, e artigo 11 da Orde do 21 de febreiro de 2008, pola que se establecen axudas para a realización de actividades de educación para a sustentabilidade, publícase un extracto das resolucións de concesión das axudas concedidas ao abeiro da devandita orde, emitidas por esta dirección xeral.
Obxecto da axuda: esta orde ten por obxecto a concesión de axudas para a realización de accións de educación para a sustentalidade, que se realicen en 2008: obradoiros, foros de participación, campañas de sensibilización e accións de formación.
Norma reguladora: Orde do 21 de febreiro de 2008, pola que se establecen axudas para a realización de actividades de educación para a sustentabilidade, (Diario Oficial de Galicia, nº 43, do 29 de febreiro).
Anexo I: os concellos, mancomunidades, agrupacións de concellos e consorcios que pertenzan ao ámbito dunha administración local beneficiarios e importe da subvención concedida a cada un deles expresado en euros, por orde de puntuación.
-Aplicación orzamentaria: 15.04.541E.460.1
-Crédito orzamentario: 300.000 .
Anexo II: universidades beneficiarias e importe da subvención concedida a cada unha delas expresado en euros, por orde de puntuación
-Aplicación orzamentaria: 15.04.541E.444.1.
-Crédito orzamentario: 30.000 .
Santiago de Compostela, 20 de xuño de 2008.
Manuel Vázquez Fernández
Conselleiro de Medio Ambiente e Desenvolvemento Sostible
Ver referencia pdf "13500D004P007.PDF"
RESOLUCIÓN do 23 de xuño de 2008, da Secretaría Xeral da Consellería de Pesca e Asuntos Marítimos, pola que se dá publicidade aos convenios de colaboración subscritos por esta consellería no primeiro cuadrimestre do ano 2008.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 11/07/2008

O artigo 11 da Lei 4/2006, do 30 de xuño, de transparencia e boas prácticas na Administración pública galega (DOG nº 136, do 14 de xuño) impón a cada consellería da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para dar cumprimento a esa obriga, por medio desta resolución dáse publicidade á relación dos convenios subscritos no primeiro cuadrimestre do ano 2008 pola Consellería de Pesca e Asuntos Marítimos, que se incorpora como anexo a esta resolución.
Santiago de Compostela, 23 de xuño de 2008.
Miguel Ángel López Sieiro
Secretario xeral da Consellería de Pesca e Asuntos
Marítimos
Ver referencia pdf "13400D005P015.PDF"
CORRECCIÓN de erros.-Resolución do 13 de xuño de 2008 pola que se ordena a publicación do acordo do Consello da Xunta de Galicia do 12 de xuño de 2008 polo que se modifica a relación de postos de traballo do organismo autónomo Fondo Galego de Garantía Agraria (Fogga).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 11/07/2008

Advertida omisión na devandita resolución publicada no Diario Oficial de Galicia número 132, do mércores, día 9 de xullo de 2008, cómpre facer a seguinte corrección:
-Na páxina 13.421 despois da sinatura hai que engadir o seguinte:
Ver referencia pdf "13400D003P014.PDF"
CORRECCIÓN de erros.-Resolución do 13 de xuño de 2008 pola que se fan públicas as listas provisionais de solicitudes excluídas e pendentes de emenda, presentadas ao abeiro da Orde do 31 de marzo de 2008, de subvencións a entidades sen ánimo de lucro para o desenvolvemento de actividades deportivas no ano 2008.
CONSELLERÍA DE CULTURA E DEPORTE — III. OUTRAS DISPOSICIÓNS — 14/07/2008

Debe dicir: «Anexo I, entidades a que se refire o artigo 1.a) desta resolución, solicitudes excluídas, A Coruña:
Ver referencia pdf "13500D002P006.PDF"
Na páxina 12.602, na listaxe correspondente á provincia de Pontevedra, onde di: «Anexo II, entidades a que se refire o artigo 1.b) desta resolución, solicitudes de emenda, Pontevedra, expediente CD945C 2008/000062-1, con denominación Praíña, Sp. C. (CIF G15367329)»; debe dicir: «Anexo II, entidades a que se refire o artigo 1.b) desta resolución, solicitudes de emenda, A Coruña, expediente CD945C 2008/000062-1, con denominación Praíña, Sp. C (CIF G15367329)».
Advertido erro na citada resolución, publicada no DOG nº 123, do xoves 26 de xuño de 2008, procede realizar a seguinte corrección:
Na páxina 12.596, na listaxe correspondente ás entidades da provincia da Coruña excluídas, onde di: «Anexo I, entidades a que se refire o artigo 1.a) desta resolución, solicitudes excluídas, A Coruña:
Ver referencia pdf "13500D002P006.PDF"
RESOLUCIÓN do 7 de xullo de 2008 pola que se modifica a do 12 de febreiro pola que se anuncian, con carácter gratuíto, cursos de lingua galega preparatorios para as probas dos niveis Celga 1, Celga 2, Celga 3 e Celga 4, para adultos e colectivos de Galicia, no ano 2008 (PR 104 B).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 14/07/2008

Á vista do número de peticións que se están a recibir na secretaría xeral de persoas interesadas na participación nos cursos de lingua galega para a preparación dos Celga, que están programados no verán e no cuarto trimestre de 2008,
resolvo:
Abrir un novo prazo de presentación de solicitudes para os cursos que xa están programados e teñen prazas dispoñibles, ata que se completen as prazas de cada curso. Para informarse sobre os cursos programados pode consultarse a información na web: xunta.es/linguagalega. A selección de aspirantes realizarase por orde de entrada das solicitudes nos gabinetes de normalización lingüística.
O prazo de presentación de solicitudes rematará dez días antes da data prevista para o inicio de cada curso, agás os do mes de xullo, que rematará tres días antes. Poderán dirixirse por fax ou correo electrónico aos gabinetes de normalización lingüística da provincia en que estea programado o curso, segundo o modelo publicado no DOG nº 35, do 19 de febreiro de 2008, páxina 2.718.
-A Coruña: sxpl.acoruna@xunta.es .Fax: 981 18 56 81.
-Lugo: sxpl.lugo@xunta.es. Fax: 982 29 49 26.
-Ourense: sxpl.ourense@xunta.es. Fax: 988 38 60 03.
-Pontevedra: sxpl.pontevedra@xunta.es. Fax: 986 80 50 45.
As listaxes das persoas seleccionadas para cada curso poderán consultarse na web: xunta.es/linguagalega.
Contra esta resolución poderase interpoñer recurso de reposición perante a Secretaría Xeral de Política Lingüística no prazo dun mes, contado a partir do día seguinte ao da publicación desta resolución no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, modificada pola Lei 4/1999, ou ben interpoñer recurso contencioso-administrativo, no prazo de dous meses, perante o Tribunal Superior de Xustiza de Galicia.
Santiago de Compostela, 7 de xullo de 2008.
María Sol López Martínez
Secretaria xeral de Política Lingüística
DECRETO 142/2008, do 26 de xuño, polo que se desafecta do dominio público un inmoble situado no concello de Monforte de Lemos, antiga caseta de legoeiros.
CONSELLERÍA DE ECONOMÍA E FACENDA — III. OUTRAS DISPOSICIÓNS — 15/07/2008

A Comunidade Autónoma de Galicia é titular das antigas casetas de legoeiros en virtude do Real decreto 2708/1983 sobre transferencias de funcións e servizos da Administración do Estado á Comunidade Autónoma de Galicia en materia de estradas, que concretamente no seu anexo, parágrafo F) c) establece que «se traspasan á Comunidade Autónoma de Galicia os bens inmobles afectos ás estradas transferidas, descritos na relación 2.3º, especificando parcelas, viveiros, almacéns, casas de legoeiros...anexas ás estradas transferidas».
O artigo 10.1º da Lei 3/1985, do 12 de abril, do patrimonio da Comunidade Autónoma de Galicia, sinala que cando os bens e dereitos non fosen necesarios para o cumprimento dos fins determinantes da súa afectación, cesará a súa natureza demanial e adquirirán a condición de patrimoniais, sen prexuízo, se é o caso, do dereito de reversión nos termos de lexislación da expropiación forzosa respecto daqueles bens adquiridos por este título.
O punto segundo do antedito artigo establece que a desafectación dos bens de dominio público da Comunidade Autónoma de Galicia deberá facerse mediante acordo do Consello da Xunta de Galicia, logo de instrución do expediente pola Consellería de Economía e Facenda, por instancia da consellería interesada, e sempre que se acredite a desaparición das causas xustificativas da afectación.
A Consellería de Política Territorial, Obras Públicas e Transportes manifestou que este ben non é necesario para o cumprimento dos fins determinantes da súa afectación.
Na súa virtude, por proposta do conselleiro de Economía e Facenda e logo da deliberación do Consello da Xunta na súa reunión do día vinte e seis de xuño de dous mil oito,
DISPOÑO:
Artigo 1º
Desaféctase do dominio público o ben descrito a continuación:
Inmoble situado no concello de Monforte de Lemos, na estrada Monforte-Castro Caldelas LU-601, p.q. 28, dunha superficie rexistral de 6.000 m2 que conta segundo o rexistro da propiedade cunha casa con baixo e piso de 40 m2 e un garaxe de 60 m2. Linda: norte; Manuel Díaz Rodríguez; sur, regueiro dos Picos; leste, estrada LU-601 de Monforte a Castro Caldelas; oeste, José César Vázquez. Inscrita no Rexistro da Propiedade de Monforte de Lemos no tomo 745, libro 306, folio 173, predio 31.583. Referencia catastral: 2886024PH2028N0001ZG.
Artigo 2º
O inmoble anteriormente descrito adquire natureza patrimonial.
Disposición derradeira.
A Consellería de Economía e Facenda, a través da Secretaría Xeral e do Patrimonio, levará a cabo todos os trámites necesarios para a efectividade deste decreto.
Santiago de Compostela, vinte e seis de xuño de dous mil oito.
Emilio Pérez Touriño
Presidente
José Ramón Fernández Antonio
Conselleiro de Economía e Facenda